John Spencer (skuespiller)

John Spencer (født John Speshock 20. desember 1946, død 16. desember 2005) var en amerikansk skuespiller, blant annet kjent for sine roller i Lov og rett i LA og Presidenten.

Liv og virke

Bakgrunn
John var eneste sønn av John og Mildred Speshock (henholdsvis lastebilsjåfør, og husmor og tidvis servitør). Han vokste opp nær Paterson i New Jersey, men dro hjemmefra i en alder av 16 for å gå på Professional Children's School for å virkeliggjøre drømmen om å bli skuespiller.

Skuespiller
Mens han gikk der tok han oppdrag som «katalogmodell», noe som førte til at han i 1963 fikk rollen som Henry Anderson, en fast rollefigur i TV-serien The Patty Duke Show. Etter det gikk han på Fairleigh Dickerson University, og senere New York University, men sluttet for å gjenoppta skuespiller-karrieren. Han arbeidet hovedsakelig innen teater før han i 1983 tok steget inn i filmverdenen med en liten rolle i WarGames. Han hadde også gjesteopptredener i TV-serier som Ellen («The Ellen DeGeneres Show»), Rosie O'Donnel Show, Saturday Night Live, Lois & Clark og Miami Vice.

John Spencer var en selverkjent alkoholiker, men forble edru etter at han hadde gått i terapi. Han sluttet å røyke i 1999, noe som han beskrev som «helvete på jord». Begge disse livsopplevelsene ble siden skrevet inn i manuset til Presidenten for rollefiguren «Leo McGarry».

I 2002 mottok han en Emmy for beste mannlige birolle i en drama-serie for hans tolkning av «Leo McGarry» i Presidenten. Han var også nominert i 2000, 2001, 2003 og 2004, i tillegg til at han var nominert til en Golden Globe for rollen som «Leo McGarry». I sin takketale for prisen i 2002 sa han blant annet at «en skuespiller er bare så god som dialogene i manuset tillater. I Presidenten får vi tildelt gull!»

Spencer døde av hjerteinfarkt på et sykehus i Los Angeles 16. desember 2005, fire dager før han fylt 59 år. I Spencers private begravelse sang hans collega fra Presidenten, Kristin Chenoweth, «For Good» fra Broadway-musikalen Wicked. Spencer ble gravlagt i Laurel Grove Memorial Park i hjembyen Totowa i New Jersey. Da han døde hadde Spencer filmet to av de fem Presidenten-episodene som var i post-produksjon: «Running Mates» og «The Cold».

Hans død ble senere skrevet inn i den siste sesongen av serien da hans figur Leo McGarry døde av et hjerteinfarkt på valgnatten. Ved et sammentreff led Spencers figur en livstruende hjerteinfarkt bare over et år tidligere i den sjette sesongen i episoden «The Birnam Wood». Hans navn forble i åpningssekvensen av den siste sesongen av serien.

Filmografi (utvalg) 
 The West Wing (Presidenten) (1999–2006) – Leo McGarry, stabssjef til president Josiah «Jed» Bartlet, visepresidentkandidat til Matt Santos.
 The Negotiator (Forhandleren) (1998) – «Chief» Al Travis.
 Cop Land (1997) – Leo Crasky (partneren til Harvey Keitel). 
 The Rock (1996) – FBI-direktør James Womack (det var ham Sean Connery kastet over kanten av en skyskraper, for å få gjennom kravene sine).
 L.A. Law (Lov og rett i L.A.) (1990–1994) – Tommy Mullaney.
 Presumed Innocent (Antatt uskyldig) (1990) – Lipranzer
 Black Rain (1989)
 WarGames (1983) – Jerry Lawson (flysoldaten som i begynnelsen av filmen nekter å «trykke på knappen»).

Referanser

Eksterne lenker 
 

Skuespillere fra USA
Personer fra USA av ukrainsk opphav
Emmy-vinnere
Personer fra New York City
Personer fra Passaic County i New Jersey
Fødsler i 1946
Dødsfall i 2005